b"\n_START_ARTICLE_\nProfessional Footballers' Association\n_START_PARAGRAPH_\nProfessional Footballers' Association (PFA) (norsk:Profesjonelle fotballspilleres forbund), er fagforeningen for profesjonelle fotballspillere i hele Storbritannia. Det er verdens eldste fagforening innen idrett, og har omkring 4 000 medlemmer.\n_START_SECTION_\nAssociation Footballers' Union (1898\xe2\x80\x931901)\n_START_PARAGRAPH_\nDet f\xc3\xb8rste fors\xc3\xb8ket p\xc3\xa5 \xc3\xa5 etablere en fagforening for profesjonelle fotballspillere var Association Footballers' Union (AFU), som ble stiftet i Liverpool i februar 1898 og hadde 250 medlemmer. Grunnen til at stiftelsen fant sted i nettopp Liverpool var at noen av de viktigste medlemmene spilte for Everton. AFU var en tidlig forl\xc3\xb8per til PFA, men varte ikke lenge. I 1901 oppl\xc3\xb8ste foreningen seg selv.\n_START_SECTION_\nPlayers' Union/Professional Footballers' Association (1907\xe2\x80\x93 )\n_START_PARAGRAPH_\nDet andre fors\xc3\xb8ket p\xc3\xa5 \xc3\xa5 starte en fagforening fant sted den 2. desember 1907 da Manchester United-spillerne Charlie Roberts og Billy Meredith stiftet Association of Football Players' and Trainers' Union (AFPTU). Foreningen ble av pressen bare kalt Players' Union. Stiftelsesm\xc3\xb8tet holdt hus i Imperial Hotel i Manchester. Den direkte \xc3\xa5rsaken til stiftelsen var at the Football League hadde satt maksimums-l\xc3\xb8nnen per m\xc3\xa5ned til 4 pund i 1901, noe flere og flere spillere mente var latterlig lavt._NEWLINE_Senere ble navnet endret til dagens Professional Footballers' Association og de har jobbet hardt med \xc3\xa5 tale spillernes sak innen fotballen i Storbritannia. Blant annet har foreningen f\xc3\xa5tt fjernet maksimums-l\xc3\xb8nnen og ordnet med gode forsikringer og pensjonsordninger for sine medlemmer. Foreningen bist\xc3\xa5r ogs\xc3\xa5 spillere som har havnet i konflikt med sine klubber._NEWLINE_I 1974 innstiftet PFA tre priser for \xc3\xa5rlig utdeling til spillere og andre som har utmerket seg, PFA Players' Player of the Year til \xc3\xa5rets spiller (valgt av spillerne), PFA Young Player of the Year (valgt av spillerne) til \xc3\xa5rets unge spiller og PFA Merit Award til den personen PFA mener har bidratt mest og best til fotballens fremme i l\xc3\xb8pet av \xc3\xa5ret._NEWLINE_I 2001 ble en ny pris innstiftet, PFA Fans' Player of the Year, der fansen stemmer over \xc3\xa5rets spiller. I 2005 kom en femte pris, PFA Team of the Year, som deles ut til de elleve beste spillerne i hver av divisjonene (valgt av PFA)._NEWLINE_I tillegg til foreningssaker for spillere, driver PFA ogs\xc3\xa5 med veldedighetsarbeide. De samler inn penger til blant annet sykehusavdelinger, spesielt til avdelinger med syke barn."